|  |
| --- |
| **1 Pet. 2:11-25**  **“Onderdanig in die wêreld om God te verheerliking.”**  *Andries Burger, GK Pinetown, 21 Junie 2020 (Covid-19 vlak 3 samekoms)* |

*Sing: Lied 159:1; Ps.111:1 – 4 (C); “Filippense 4 sê:” Sb. 14-1/Lied 489:1 – 3*

As jy baie vinnig wil weet wat dit is om ŉ vreemdeling in hierdie wêreld te wees,

dan moet jy Petrus se boodskap waarby ons vandag kom verkondig en uitleef.

Kom ons lees dit in **<< 1 Pet. 2:11-25>>**

Ons fokus vandag eintlik op verse 13 tot 25, maar vers 11 en 12 gee die beginsel en die res van die brief is in hoofsaak die praktiese implementering daarvan.

Petrus skryf nie vir alle mense nie, hy skryf aan vreemdeling in die wêreld.

In die eerste deel van Petrus se brief het ons gelees dat dit God is wat van ons vreemdelinge gemaak het.

Ons was soos alle mense van die wêreld dood in ons sonde en oortredings,

maar uit genade het God ons gekies en eenkant gesit om deur Jesus se bloedoffer verlos te word van sonde; God het ons ŉ nuwe lewe gegee deur die opstanding van Christus uit die dood.

Dit maak ons anders as die mense van die wêreld –

gelowiges in Christus is burgers van ŉ ander, hemelse vaderland; ons prioriteite is anders, ons dink anders oor sake, ons sien ŉ ander perspektief en ons tree anders op as ander mense – ons is vreemdelinge.

Omdat ons vreemdelinge is, moet ons nou soos vreemdelinge lewe en nie meer soos mense van die wêreld nie.

Ons moet nie meer soos ander toegee aan wat ons self sal wil doen vanuit ons sondige natuur nie.

Anders as mense van die wêreld moet ons ŉ “voorbeeldige” lewe van geestelike offers lewe wat vir God aanneemlik is.

Nou hoe lyk so ŉ lewe wat vir God aanneemlik sal wees, wat Hom sal verheerlik? Dit is waaroor die res van die brief gaan.

Die heel eerste terreine van die lewe waar Petrus ons leer wat vir God aanneemlik is, is seker ook waar dit vir die meeste van ons die moeilikste is.

Die regering en die werkgewers. Twee instellings waarmee ons almal te doen kry.

Dit is so dat God die owerheid beskik het en bemagtig het om die mense wat goed doen te prys, en om die wat kwaad doen te straf (v.14).

Maar dit is nie wat meeste regerings doen nie! Daar is natuurlik uitsonderings wat dit dalk beter regkry as ander, maar die meeste is baie kere juis die bron van onreg en verdrukking.

Dink maar aan ons eie land se regerings die afgelope eeu –

die onreg van die Engelse tydens en na die vryheidsoorlog, die verdrukking van miljoene voor 1994 en daarna net ŉ ander soort verdrukking van ander miljoene...

Vir die eerste lesers van Petrus se brief was dit egter baie, baie erger –   
keiser Nero het Christene vir diere gevoer as vermaak, hy het hulle as fakkels verbrand om lig te maak in die strate...  
So, dink twee maal as dalk wou dink die boodskap is moeilik om te verteer...

Deur Petrus as gestuurde boodskapper van Christus, gee die Heilige Gees die opdrag

dat God se kinders aan alle owerhede onderdanig moet wees – ja, selfs die wat net na hulleself omsien, selfs die wat diskrimineer, selfs die onregverdiges, selfs die wredes...

Voel jy hoe dit skop selfs teen wat ek en jy self sal wil doen?

Nie meer nie, ons is vreemdelinge en daarom moet ons soos vreemdelinge lewe...

Hy gee dieselfde opdrag van onderdanigheid aan werkgewers (v.18).

En hier stel hy dit duidelik dat hulle onderdanig moet wees selfs al is die werkgewers onredelik –

die oorspronklike woord is baie erger, selfs as hulle boosaardig is, moet ons onderdanig wees.

Waarom? In v.19 sê Petrus dis ŉ “genade” wanneer gelowiges onregverdige lyding verduur, en weer in v. 20 dat dit ŉ “genade is om te ly wanneer ons goed doen.

Dit het nogal ŉ gestoei afgegee vir my om agter die kap van die byl te kom, maar as ons die verstaan wat Petrus bedoel, dan is dit ŉ sleutel wat die boodskap oopsluit.

Twee dinge het my help om te verstaan en ek hoop dat die lig vir jou ook sal opgaan.

Die *eerste* is dat die oorspronklike woord wat Petrus gebruik ook vertaal kan word met iets soos “aanvaarbaar by God” of “lofwaardig by God”.

(Die vertaling met “genade” is nie verkeerd nie, want vir enigiets om by God aanvaar te word, is genade. )

Maar om te sê dit is “aanvaarbaar” of “lofwaardig” by God dat ons lyding aanvaar wanneer ons goed doen, maak my vrae stil en my opstand gaan lê.

Dit was die eerste.

Mens moet egter baie versigtig wees om jou verstaan te anker net op die vertaling van ŉ woord of twee.

En dit bring my by die *tweede* ding wat my gehelp het. Nie met ŉ beter verstaan nie, maar met sekerheid dat ek dit reg verstaan...

Dit is die konteks waarin Petrus dit sê.

In 1 Pet. 2:5 sê Petrus ons is lewende stene in ŉ geestelike huis wat geestelike offers moet bring wat deur Christus vir God “welgevallig” is, offers wat vir God “aanvaarbaar” is.

In 1 Pet 2:9 skryf hy dat ons ŉ koninklike priesterdom is, en priesters bring offers wat bedoel is om vir God aanneemlik te wees.

Hierdie konteks bevestig dat dit reg is om v. 19 en 20 so te vertaan,

dat die Heilige Gees deur Petrus vir ons leer dat ons

onderdanig moet bly aan owerhede en werkgewers en

selfs onregverdige lyding moet aanvaar wanneer ons goed doen –

omdat dit vir God aanvaarbaar is, omdat dit lofwaardig is by God,

omdat dit vir God ŉ aanneemlike geestelike offer is.

Ons moet nie toegee aan wat ons self eintlik sal wil doen nie, nie in opstand kom nie, nie vyandig word nie, nie wraak wil neem nie.

Onderdanig – ŉ militêre term vir ŉ soldaat wat die bevelsgesag oor hom aanvaar, selfs al word hy beveel om iets te doen wat hom persoonlik in gevaar sal stel.

Hy kan dit net doen met die verwagting, die vertroue dat gehoorsaamheid aan sy opdrag op een of ander manier sal bydra om die veldslag of die oorlog te wen.

Terug by ons – God is in beheer, ook van die owerheid en die gesag wat oor sy kinders gestel is in hierdie lewe of dit nou die regering van die land is, of by die werk, of by die skool, oral...

Omdat dit Hý is wat die gesag oor ons aanstel, is dit vir Hom aanneemlik wanneer ons sy besluit van wie Hy in gesag stel so vertrou dat ons aan hulle onderdanig bly selfs al moet ons daardeur onregverdige lyding aanvaar. (Herhaal?)

Onderdanigheid aan hulle is onderdanigheid aan Hom – en dít is vir Hom aanneemlik.

Natuurlik beteken onderdanigheid nie dat jy nie die wettige geleenthede gebruik om dinge wat verkeerd is reg te stel nie.

Ons word geroep om God se wil te laat geskied en sy koninkryk te laat kom – ons moet deelneem aan verkiesings, ons moet ons stem laat hoor, gebruik die regulasies in die arbeidswet.

Maar sonder wraak, en opstandigheid – gebruik die geleenthede wat daar is, soek na oplossings en antwoorde terwyl jy onderdanig bly.

Natuurlik beteken onderdanigheid ook nie dat jy opdragte om sonde te doen uitvoer nie.

Nee, dit kan tog nie vir God aanneemlik wees nie.

Dan moet ons kies soos Petrus en Johannes in Hand. 5:29 om aan God meer gehoorsaam te wees as aan mense.

En as so ŉ keuse onregverdige vervolging en lyding tot gevolg het?

Dan is die vir God aanneemlik en lofwaardig om te ly terwyl jy goed doen.

Petrus gee nog ŉ rede waarom ons lyding moet verdra wanneer ons goed doen. Dit is waarvoor ons geroep is sê hy in v. 21.

Ons is geroep om Jesus na te volg – dit is wat ons is dissipels van Jesus, navolgers van Jesus.

En dit is wat Hy gedoen het – om onderdanig te wees, om onreg en lyding te aanvaar terwyl Hy goed doen.

Terwyl Hy besig was om mense los te koop van die straf en slawerny van sonde, terwyl Hy besig was om vir mense ŉ nuwe lewe met God te verdien

was daardieselfde mense besig om Hom te verag, te verwerp, dood te maak.

Terwyl die kerk en die regstelsel sy onskuld erken maar gruwelik misken het, het Hy nie terug gepraat nie, was Hy nie opstandig en verontwaardig nie, het Hy nie gedreig met oordeel nie.

Waarom nie?

Omdat hy dit oorgelaat het, oorgegee het, aan God wat regverdig oordeel (v.23).

Jesus het dit aan God oorgelaat om te reageer teen die onreg wat Hy aangedoen is. Jesus het sy Vader vertrou om dit te doen soos en wanneer Hy wil.

Dit is wat ek en jy sigbaar maak wanneer ons dit ook doen.

Om dit wat verkeerd aan ons gedoen word aan God oor te laat en by Hom te los.

Sonder voorwaardes, sonder dat ons Hom dophou en wonder wanneer doen Hy dan nou iets daaraan.

Nie omdat ons daartoe gedwing is nie, juis omdat Jesus ons seerkry genees het en ons vrygemaak het daarvan. Sy wonde het vir ons genesing gebring.

Wanneer God se kinders onderdanig is aan die owerheid en aan hulle werkgewers, selfs al is hulle nie regverdig nie, selfs al is hulle boosaardig,

wanneer God se kinders selfs onreg ly en lyding aanvaar wanneer hulle goed doen,

dan is dit vir Hom ŉ aanneemlike geestelike offer,

maar dit is ook ŉ navolging op die voetspore van Jesus wat presies dit gedoen het,

dit is ŉ sigbare uitbeelding ŉ tentoonstelling van Jesus Christus in die wêreld van vandag,

dit is geloof in aksie om te wys hoe dit lyk as jy God so vertrou dat jy die onreg aan Hom oorgee om daarmee te handel soos wat Hy wil, wanneer Hy wil.

Hierdie oorgee aan God is vir die wêreld nie aanvaarbaar nie, die sondige natuur kom in opstand en wil sy eie reg herstel deur opstandigheid, met wraak in die hart dring hulle aan op vergelding. En daarom kan daar vir hulle nooit regtig vrede wees nie, want daar is nog altyd weer en meer onreg wat kom...

Maar God se kinders is vreemdelinge hier,

ons is vry om onderdanig te bly met vrede in ons harte

want in Jesus se voetspore gee ons dit oor aan God wat regverdig oordeel,

ons vind selfs vreugde daarin want ons weet dat ons volgehoue onderdanigheid vir Hom aanneemlik, dat dit lofwaardig is by Hom.

Petrus sluit hierdie gedeelte af in v. 25 dat ons skape was wat rondgedwaal het, maar dat ons teruggekom het na ons Herder en ons Bewaarder.

In die Grieks is die bedoeling dat ons teruggekeer is, ons het dit nie self gedoen nie, ons was passief en dit is aan ons gedoen.

God het ons na Hom teruggekeer en nou is dit Hy wat ons versorg en wat ons beskerm.

Glo jy dat Hy jou Herder is en jou Bewaker – gee dan jou versorging en jou beskerming oor aan Hom.

Bly onderdanig selfs al laat dit jou swaarkry, selfs al maak dit van jou ŉ vreemdeling.

Doen dit want dit is vir Hom aanneemlik, hou jou oë op Jesus en want Hy bring genesing vir jou wonde, soek na sy voetspore – en volg Hom.

Wys vir die wêreld hoe Hy lyk en wat Hy doen,

verheerlik Hom in jou onderdanigheid aan owerheid en werkgewer.

Amen